รฟท. ร่วมกับ ททท. จัดกิจกรรมรท่องเที่ยวทางรถไฟ นำหัวรถจักรไอน้ำขบวนประวัติศาสตร์ ออกให้บริการประชาชน เส้นทาง “กรุงเทพ–นครปฐม-กรุงเทพ” ในวัน 12 สิงหาคมนี้
การรถไฟแห่งประเทศไทย ร่วมกับการท่องเที่ยวแห่งประเทศไทย จัดกิจกรรมส่งเสริมการท่องเที่ยวทางรถไฟ นำหัวรถจักรไอน้ำขบวนประวัติศาสตร์ ออกให้บริการประชาชนเส้นทาง“กรุงเทพ–นครปฐม-กรุงเทพ” ในวัน 12 สิงหาคมนี้

นางนวลอนงค์ วงษ์จันทร์ ผู้อำนวยการประชาสัมพันธ์ การรถไฟแห่งประเทศไทย หรือ รฟท. เปิดเผยว่า เนื่องในโอกาสวันเฉลิมพระชนมพรรษา 86 พรรษา 12 สิงหาคม 2561 สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 การรถไฟแห่งประเทศไทย ได้จัดเดินขบวนรถจักรไอน้ำประวัติศาสตร์ไปยังเส้นทาง “กรุงเทพ–นครปฐม-กรุงเทพ” พร้อมกับเดินทางเยี่ยมชมแหล่งท่องเที่ยวสำคัญในจังหวัดนครปฐม แบบไปเช้าเย็นกลับ โดยมีโปรแกรมการเดินทางให้เลือก 2 ประเภท คือ เดินทางด้วยรถไฟอย่างเดียว ราคา 250 บาท มีอาหารว่างและน้ำดื่ม หรือเดินทางด้วยรถไฟพร้อมแพ็คเกจท่องเที่ยวและอาหารเช้ากลางวัน คนละ 999 บาท พร้อมเดินทางท่องเที่ยวเยี่ยมชมแหล่งท่องเที่ยวสำคัญ อาทิ นมัสการพระปฐมเจดีย์ นั่งเรือชมคลองมหาสวัสดิ์ ล่องเรือชมสวน นาบัว และชิมของอร่อย ไหว้พระสักการะสิ่งศักดิ์สิทธิ์ พระร่วงโรจนฤทธิ์ ศาลเจ้าพ่อปราสาททอง และพระศิลาขาว เป็นต้น โดยอัตรานี้รวมค่าตั๋วรถไฟ ค่ารถบัสปรับอากาศ นำท่านท่องเที่ยว, ค่าอาหารจำนวน 1 มื้อ เครื่องดื่ม อาหารว่าง บริการตลอดการเดินทาง, ค่าธรรมเนียมเข้าชมสถานที่ท่องเที่ยวทุกแห่ง, ค่าประกันภัยในการเดินทาง พร้อมเจ้าหน้าที่ดูแล และอำนวยความสะดวกตลอดการเดินทาง

ทั้งนี้ขบวนรถเที่ยวไปจะออกสถานีกรุงเทพ เวลา 08.00 น. หยุดรับ-ส่ง สถานีสามเสน บางซื่อ ตลิ่งชัน บางบำหรุ และสถานีนครปฐม ส่วนเที่ยวกลับรถไฟออกจากสถานีนครปฐม เวลา 16.30 น. ถึงกรุงเทพฯ เวลา 18.20 น. ผู้โดยสารที่จะเดินทางกับขบวนรถดังกล่าว สามารถติดต่อซื้อตั๋วโดยสารได้ที่สถานีรถไฟทุกแห่ง หรือสอบถามข้อมูลเพิ่มเติมที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง